عتلة

أمادير ولّا لمادير[:587-588] ولّا لعتلة ولّا الصابّة[:477] (ب لعربية معزقة، ب النڭليزية hoe) هيّ أداة د ليد كاتخدّم ف لفلاحة و الجارديناج. من بين لإستعمالات ديالها كاين لمقادّة و التنقية د التراب، تحياد الربيع الضارّ، و الجبيد ديال الجدور، سوا على ود تنقية التراب ولّا جميع لمحاصيل بحال بطاطا ولّا خيزو.

 النواع 

كاينين بزاف د الشكال ديال لعتلات ل أغراض مختالفين. شي وحدين كيقدمو وظائف متعددة، بينما آخرين عندهم غير هدف واحد و محدد.

بشكل عام، كاينين جوج د النواع ديال لعتلات: لعتلات د الجبيد على ود لمقادة د التراب، و لعتلات د الدفيع على ود تحياد لعشوب و تهوية د التربة.

لعتلة د الجبيد كايكون الراس ديالها متعامد معا لعصا. لي مخدّمها كيضرب لأرض ب راس لعتلة و كيجبد ل عندو. التبدال ديال عبار لقنيتة مابين الراس و لعصا كيخلي لعتلة تحفر ف لغرق ولّا السطح ديال التراب. لعتلة د الجبيد تقدر ب سهولة تتخدم ف لقليب ديال التربة ف غرق ديال سنتيميترات. هاد النوع د لعتلات ف لعادة كاتكون ف الراس ديالها "عين" ولّا حلقة منين كاتدخل لعصا. هاد الديزاين مستعمل من عهد الرومان.

لعتلة د الدفيع كاتخدّم ف تكشاط السطح ديال التربة، تخلخيل السنتيميترات لفوقانيين ديالها، و تحياد الجدور ديال لعشوب الضارّين. كاينين جوج د الشكال ف الديزاين ديالها: لعتلة لهولاندية و لعتلة مولات لقوس.

زيادة على هادشي، كاينة لعتلة د ليد لي كاتكون خفيفة و عندها يد/عصا قصيرة و تقدر تكون ب أي شكل.

 تاريخ 
لعتلات طيكنولوجيا لي قديمة بزاف، و بانت قبل لمحراث، و يمكن قبل من لعصا د لحفير. ف لأساطير ديال بلاد سومر، لي ختارع لعتلة هوّ الرب إنليل، سيّد لأرباب د السوماريين. لعتلة مدكورة ف قصيدة سومارية لي كاترجع ل لألفية 3 قبل لميلاد، و لي كاتحاور فيها عتلة معا محراث على شكون فيهم أحسن أداة. لقصيدة كاتسالي ب لإنتصار ديال لعتلة. واحد لقصيدة خرة ب السومارية من نفس لعصر كاتمدح لخصايل ديال لعتلة.

لمحراث د ليد (م-ر) كايبان ف لفن ديال مصر قبل السلالات، و مدكور ف وتايق قديمة بحال قانون حامورابي ف جوايه لقرن 18 قبل لميلاد، و سفر إشعياء ف جوايه لقرن 8 قبل لميلاد.

التخدام ديال لعتلة د ليد على لمدى الطويل، لي كايتطلب باش يتّحنى لواحد باش يوصل للرض، يقدر يتسبب ف ألام قوية ف التحت د الضهر عند لفلاحا. بسباب هادشي تعتابرات أداة ماشي آمنة، و تمنعات ف ولاية كاليفورنيا ف لميريكان ف 1975.

 تخدام ف لأركيولوجيا 
ف 15 ولّا 20 عام اللخرة، ولّاو لعتلات مخدمين بزاف من عند لأركيولوجيين. وخا ماعندهمش نفس الديقّة ديال لمجرفة، لعتلة أداة مزيانة ف تنقية بلايص مفتوحين و واسعين لي عندهم أهمية أركيولوجية.

 مصادر 

تصنيف:أدوات د الجارديناج